Avizul Comitetului Economic și Social European pe tema „Transferurile de întreprinderi ca factor de promovare a unei redresări și a unei creșteri durabile în sectorul IMM-urilor”

(aviz din proprie inițiativă)

(2022/C 486/02)

Raportoare: Mira-Maria KONTKANEN

Decizia Adunării Plenare 20.1.2022 Temei juridic Articolul 32 alineatul (2) din Regulamentul de procedură Aviz din proprie inițiativă Secțiunea competentă Secțiunea pentru piața unică, producție și consum Data adoptării în secțiune 8.9.2022 Data adoptării în sesiunea plenară 21.9.2022 Sesiunea plenară nr. 572 Rezultatul votului (voturi pentru/ voturi împotrivă/abțineri) 143/0/0

1. Concluzii și recomandări

1.1. Transferurile de întreprinderi reprezintă un important proces strategic care asigură continuitatea întreprinderilor și protejarea ocupării forței de muncă. Prin urmare, Comitetul Economic și Social European (CESE) sugerează ca politicile în materie de redresare și de creștere ale Uniunii Europene (UE) și ale statelor membre să ofere un rol puternic promovării transferurilor de întreprinderi.

1.2. Transferurile de întreprinderi protejează structura socială a zonelor rurale, în care MIMM-urile (microîntreprinderile și întreprinderile mici și mijlocii) au o prezență puternică. Dezvoltarea unor ecosisteme funcționale pentru transferurile de întreprinderi și a unor servicii de sprijin este esențială pentru a menține mijloacele de trai și economiile zonelor rurale și monoindustriale. CESE consideră că acest demers ar trebui să fi recunoscut în cadrul punerii în aplicare a viziunii pe termen lung a UE pentru zonele rurale și în cadrul Planului de acțiune rurală al UE.

1.3. Transferurile reușite de întreprinderi protejează locurile de muncă existente și creează noi locuri de muncă, precum și perspective viitoare pentru angajați din punctul de vedere al continuității locurilor de muncă și al dezvoltării profesionale. CESE încurajează statele membre să facă schimb de bune practici privind modul de promovare a transferului unei întreprinderi către angajați, de exemplu sub forma unei cooperative ( 1 ) sau a altor forme de întreprinderi ale economiei sociale deținute de lucrători.

1.4. Cu cât antreprenorii se pregătesc mai de timpuriu pentru transfer, cu atât mai reușite tinde să fie acesta. Statele membre trebuie să-și intensifice activitățile de sensibilizare cu privire la transferurile de întreprinderi și să doteze întreprinderile și alte organizații de sprijin cu mijloacele și resursele necesare pentru a promova și a asista transferurile de MIMM-uri. De asemenea, CESE solicită statelor membre să introducă mecanisme de alertă timpurie ( 2 ) pentru MIMM-uri și să continue să le dezvolte pentru a sprijini reziliența, viabilitatea și, în cele din urmă, transferabilitatea întreprinderilor.

1.5. Achiziționarea unei întreprinderi existente ar trebui promovată în mod activ ca reprezentând pentru antreprenorii debutanți o oportunitate la fel de atractivă ca înființarea unei noi întreprinderi de către un antreprenor. Competențele în ceea ce privește achiziționarea unei întreprinderi și succesiunea ar trebui să facă parte din educația antreprenorială, în cadrul învățământului secundar și al celui superior. Prin urmare, CESE solicită dezvoltarea de stimulente pentru transferul întreprinderilor mici către antreprenori tineri. Astfel de stimulente ar putea include sensibilizarea, serviciile de consiliere, mentoratul și accesul la finanțare. De asemenea, înțelegerea dialogului social de către antreprenorii tineri ar putea fi consolidată și mai mult, pentru a asigura succesul transferurilor de întreprinderi pentru toate părțile interesate. De asemenea, ar trebui dezvoltate stimulente suplimentare pentru transferurile de întreprinderi pentru femeile antreprenoare, în scopul de a crește numărul acestora, în prezent prea scăzut.

1.6. Finanțarea rămâne un obstacol în calea transferurilor reușite de întreprinderi, cele mai multe transferuri de întreprinderi necesitând finanțare externă. CESE încurajează cu fermitate fiecare stat membru să se asigure că există instituții financiare dispuse să sprijine transferurile de întreprinderi de tip MIMM, de exemplu prin acordarea de asistență în ceea ce privește garanțiile reale pentru creditele bancare.

1.7. CESE recomandă ca statele membre să înființeze forumuri naționale ale părților interesate în domeniul transferului de întreprinderi, care să reprezinte părțile interesate atât din sectorul public, cât și din cel privat. Forumurile în domeniul transferului de întreprinderi oferă o abordare sistematică și pe termen lung a promovării transferurilor de întreprinderi. Acestea oferă, de asemenea, un spațiu pentru un dialog permanent între experții naționali și constituie o modalitate mai eficientă de utilizare a resurselor.

1.8. CESE consideră că în toate statele membre ale UE ar trebui dezvoltate platforme online destinate transferurilor de întreprinderi, și că acestea ar trebui să fie accesibile și microîntreprinderilor și întreprinderilor mici. Ar trebui dezvoltate interconexiuni și sinergii între diferite platforme online din statele membre, iar Comisia Europeană ar putea facilita interconexiunea dintre diferitele piețe online din UE.

1.9. Datele privind transferurile de întreprinderi sunt deseori fragmentate, insuficiente și depășite și nu sunt comparabile la nivelul statelor membre ale UE. Prin urmare, CESE recomandă Comisiei și statelor membre să continue îmbunătățirea bazei de date privind transferurile de întreprinderi.

1.10. Ar trebui elaborată o revizuire periodică a situației transferurilor de întreprinderi din Europa, de exemplu, sub forma unui barometru al transferurilor de întreprinderi la nivelul UE care ar oferi și informații pentru elaborarea de politici bazate pe dovezi. Adunarea anuală a IMM-urilor din UE ar trebui utilizată ca forum regulat de dezbatere și schimb de experiență pentru transferurile de întreprinderi de tip MIMM. În cele din urmă, ar trebui să fie avute în vedere diferite inițiative de sensibilizare, precum crearea unei săptămâni naționale și/sau europene a transferurilor de întreprinderi.

2. Introducere

2.1. Creșterea numărului transferurilor reușite de întreprinderi ar avea beneficii imediate pentru ocuparea forței de muncă, continuitatea activității și economia europeană în ansamblu. În acord cu propunerile Conferinței privind viitorul Europei ( 3 ) , transferurile de întreprinderi contribuie la conturarea unor societăți mai reziliente și mai coezive.

2.2. Transferurile de întreprinderi reprezintă o parte din ce în ce mai importantă și naturală a dezvoltării strategice, a reînnoirii și a creșterii MIMM-urilor. Pe măsură ce populația Europei îmbătrânește și numărul antreprenorilor care intenționează să se retragă din afaceri crește, transferurile reușite de întreprinderi devin chiar mai importante pentru economia europeană a MIMM-urilor.

2.3. Aproximativ 450 000 de întreprinderi cu un total de două milioane de angajați sunt transferate în fiecare an la nivelul întregii Europe. Se estimează că în fiecare an, aproximativ 150 000 de întreprinderi riscă să nu fie transferate cu succes, fapt ce pune în pericol aproximativ 600 000 de locuri de muncă. Cele mai mici întreprinderi sunt cele mai expuse riscului unui transfer eșuat ( 4 )

2.4. Transferurile de întreprinderi pot fi un proces complex ca urmare a provocărilor financiare, manageriale, de reglementare, administrative sau legate de piață, cum ar fi corelarea vânzătorilor cu cumpărătorii. În același timp, majoritatea transferurilor de întreprinderi au loc la nivelul microîntreprinderilor cu resurse limitate. Un transfer este deseori mai dificil pentru întreprinderile mici, în cadrul cărora proprietarul tradițional joacă un rol dominant ( 5 )

2.5. Un ecosistem funcțional pentru transferurile de întreprinderi este esențial pentru succesul transferurilor și contribuie la construirea unor piețe dinamice ale transferurilor de întreprinderi. Ecosistemele pentru transferurile de întreprinderi cuprind diverse părți interesate din sectorul public și din cel privat: cumpărători, vânzători, predecesori, succesori, consilieri în afaceri cum ar fi brokerii în domeniul afacerilor, contabili, avocați și consultanți, mediatori, instituții financiare, organizații de sprijin pentru întreprinderi, responsabili de elaborarea politicilor și mediul academic. Activitățile de sensibilizare care vizează creșterea gradului de pregătire pentru transferurile de întreprinderi reprezintă o parte importantă a ecosistemului. În prezent, peisajul transferurilor de întreprinderi variază în mod substanțial între statele membre și între regiunile dintr-un stat membru, lăsând loc pentru învățarea reciprocă și îmbunătățirea ecosistemelor pentru transferurile de întreprinderi din întreaga UE. Cu toate acestea, responsabilitatea finală pentru transfer revine întotdeauna întreprinzătorului.

2.6. Un transfer de proprietate reușit poate conduce la o întreprindere mai rezilientă, mai inovatoare și mai competitivă. Atunci când întreprinderile cu noi proprietari adoptă modele de afaceri mai verzi și mai digitale, transferurile de întreprinderi contribuie și la dubla tranziție verde și digitală a sectorului MIMM-urilor.

2.7. Pandemia de COVID-19 a evidențiat, de asemenea, nevoia de a consolida reziliența întreprinderilor europene și de a asigura o mai bună planificare a pregătirii lor. O întreprindere și modelul său de afaceri ar trebui să fie sănătoase și reziliente în fața șocurilor externe pentru ca transferul să fie unul reușit. Sănătatea și reziliența financiare cresc șansele unui transfer încununat cu succes.

3. Contextul avizului

3.1. Transferurile de întreprinderi au făcut parte din politica UE în domeniul antreprenoriatului de la începutul anilor 1990. În 1994, Comisia Europeană a elaborat o recomandare ( 6 ) cu scopul de a îmbunătăți condițiile-cadru din statele membre pentru transferurile de întreprinderi. Această recomandare a propus statelor membre o serie de măsuri menite să îmbunătățească situația întreprinderilor care se pregătesc pentru un transfer. Printre acestea se numără măsuri menite să crească gradul de sensibilizare și de pregătire, îmbunătățirea mediului financiar pentru transferurile de întreprinderi, deschiderea unor căi juridice pentru restructurare, punerea la dispoziție a mijloacelor juridice pentru asigurarea continuității parteneriatului în eventualitatea decesului unui partener sau a proprietarului, asigurarea faptului că taxele aferente succesiunii sau donațiilor nu împiedică transferurile de întreprinderi, precum și facilitarea transferurilor de întreprinderi către terțe părți prin intermediul unor norme fiscale adecvate.

3.2. Implementing the Lisbon Community Programme for Growth and Jobs: Transfer of Businesses – Continuity through a new beginning (Punerea în aplicare a programului comunitar de la Lisabona pentru creștere și locuri de muncă – Transferul de întreprinderi – Continuitate grație unui nou început). Revizuirea a evidențiat faptul că punerea în aplicare a recomandării din 1994 necesita eforturi suplimentare. În plus față de solicitarea de a pune în aplicare recomandarea din 1994, comunicarea din 2006 a formulat recomandări suplimentare pentru promovarea transferurilor de întreprinderi, cum ar fi sporirea atenției politice acordate transferurilor de întreprinderi, furnizarea de sprijin și de mentorat din partea unor specialiști, organizarea de piețe transparente ale transferurilor de întreprinderi și punerea în aplicare a unei infrastructuri de sprijin la nivel național, regional și local pentru a încuraja transferurile. De atunci, Comisia a revizuit recomandarea în 2006 și a publicat comunicarea intitulată ( 7 ) (Punerea în aplicare a programului comunitar de la Lisabona pentru creștere și locuri de muncă – Transferul de întreprinderi – Continuitate grație unui nou început). Revizuirea a evidențiat faptul că punerea în aplicare a recomandării din 1994 necesita eforturi suplimentare. În plus față de solicitarea de a pune în aplicare recomandarea din 1994, comunicarea din 2006 a formulat recomandări suplimentare pentru promovarea transferurilor de întreprinderi, cum ar fi sporirea atenției politice acordate transferurilor de întreprinderi, furnizarea de sprijin și de mentorat din partea unor specialiști, organizarea de piețe transparente ale transferurilor de întreprinderi și punerea în aplicare a unei infrastructuri de sprijin la nivel național, regional și local pentru a încuraja transferurile.

3.3. În 2013, Comisia a evaluat progresele înregistrate în urma recomandărilor din 2006. Concluzia generală a fost că, de la comunicarea din 2006, nu au fost înregistrate suficiente progrese în ceea ce privește punerea în aplicare a măsurilor de îmbunătățire a cadrului pentru transferurile de întreprinderi. Lacunele enumerate în evaluare au vizat domenii precum regimurile fiscale pentru terțe părți ori angajați sau sprijinul dedicat și inițiativele financiare. Evaluarea a evidențiat, de asemenea, că transferurile de întreprinderi nu au beneficiat de suficientă atenție politică la nivelul UE sau al statelor membre, spre deosebire de politica privind start-upurile.

3.4. În 2020, Comisia Europeană a publicat o Strategie a UE pentru IMM-uri ( 8 ) , reconfirmându-și aranjamentul de a continua eforturile menite să faciliteze transferurile de întreprinderi și de a sprijini statele membre în eforturile lor de a institui un mediu de afaceri favorabil transferurilor. Recent, Comisia s-a axat pe îmbunătățirea bazei de cunoștințe privind transferurile de întreprinderi, publicând un raport în 2021 ( 9 ) . Acțiunile Comisiei și bunele practici finanțate de UE pot fi urmărite pe site-ul Comisiei ( 10 )

3.5. CESE a recunoscut, de asemenea, importanța transferurilor de MIMM-uri, și solicită măsuri rapide de facilitare și raționalizare a acestora la costuri rezonabile ( 11 ) . În avizul său privind Strategia UE pentru IMM-uri, CESE solicită, de asemenea, să se acorde o atenție deosebită transferurilor transfrontaliere de MIMM-uri, pentru a aborda costurile ridicate asociate acestor tranzacții și diferențele substanțiale dintre reglementările naționale ( 12 ) . Avizul CESE de monitorizare pe tema Strategiei UE pentru IMM-uri ( 13 ) ilustrează potențialul transferurilor reușite de întreprinderi de a face astfel încât întreprinderile să devină mai digitale și mai durabile, în conformitate cu obiectivele UE privind dubla tranziție.

4. Observații generale

4.1. Transferurile de întreprinderi reprezintă o temă tot mai importantă pentru MIMM-uri din cauza demografiei europene și a antreprenorilor în curs de îmbătrânire. Aproximativ 90 % din transferurile de întreprinderi au loc în cadrul microîntreprinderilor ( 14 )

4.2. Creșterea numărului transferurilor reușite de întreprinderi are beneficii imediate pentru economia europeană. În comparație cu start-upurile, întreprinderile transferate cu succes înregistrează o performanță mai bună din punctul de vedere al supraviețuirii, al cifrei de afaceri, al profitului, al capacității de inovare și al ocupării forței de muncă ( 15 ) . Potrivit Comisiei Europene, întreprinderile existente mențin în medie cinci locuri de muncă, în timp ce un start-up generează doar două locuri de muncă, în medie ( 16 ) . Promovarea transferurilor de întreprinderi este, prin urmare, cea mai bună promovare posibilă a creșterii antreprenoriale.

4.3. Transferurile de întreprinderi protejează structura socială a zonelor rurale, în care MIMM-urile au o prezență puternică; se estimează că cel puțin o treime din MIMM-urile europene sunt situate în zone rurale. Ele asigură coeziunea economică și socială a acestor zone prin serviciile pe care le oferă cetățenilor, consumatorilor și activităților economice locale, precum și prin ocuparea forței de muncă pe care o asigură ( 17 ) . Transferurile de întreprinderi contribuie la evitarea pierderii competențelor artizanale locale. Deseori, artizanatul local și sectorul comerțului cu amănuntul contribuie în mod pozitiv la diversitatea alegerilor consumatorilor pe piață, oferind o alternativă la lanțurile uniforme ale comerțului cu amănuntul. Pentru consumatori, transferul reușit înseamnă continuitatea serviciilor și a produselor și chiar îmbunătățirea acestora. Dezvoltarea unor ecosisteme funcționale pentru transferurile de întreprinderi și a unor servicii de sprijin este esențială pentru a menține mijloacele de trai și economiile zonelor monoindustriale și rurale, având o importanță specifică mai ales pentru sectorul agricol și pentru cel de prelucrare a alimentelor. Transferurile reușite oferă, de asemenea, o cale către accelerarea dublei tranziții în zonele rurale, prin intermediul unei transformări inițiate odată cu transferul de proprietate. CESE consideră că dezvoltarea de ecosisteme pentru transferurile de întreprinderi și de servicii de sprijin ar trebui să facă parte din punerea în aplicare a viziunii pe termen lung pentru zonele rurale ale UE și din Planul de acțiune rurală al UE.

4.4. Promovarea transferurilor de întreprinderi este benefică și pentru angajați, întrucât protejează locurile de muncă și continuitatea activității. În special în cadrul MIMM-urilor, angajații sunt activul cel mai de preț care este transferat către noua proprietate. Prin urmare, este importantă garantarea bunăstării angajaților în eventualitatea transferurilor de întreprinderi. Deseori, noii proprietari abordează transferul cu entuziasm, pentru a dezvolta și a face să crească întreprinderea. Aceasta înseamnă, pentru angajați, perspective de viitor îmbunătățite din punctul de vedere al continuității locului de muncă și al dezvoltării profesionale. CESE încurajează statele membre să facă schimb de bune practici privind transferurile prin care angajații să poată continua să lucreze și să-și dezvolte activitățile prin preluarea propriei întreprinderi, de exemplu, sub forma unei cooperative și a altor forme de întreprindere din cadrul economiei sociale deținute de lucrători ( 18 ) care și-au demonstrat rezistența în fața situațiilor de criză. De asemenea, promovarea dialogului social și a informării în amonte facilitează preluarea întreprinderii de către angajați. Acest demers este în acord cu avizul CESE INT/925 ( 19 ) , care evidențiază preluarea întreprinderii de către angajați drept o bună practică pentru relansarea întreprinderilor aflate în criză și pentru transmiterea IMM-urilor ai căror fondatori nu au urmași.

4.5. management buy-out ”) sau de către o entitate externă („ management buy-in ”) și achizițiile strategice și preluarea întreprinderii de către angajați. Promovării transferurilor de întreprinderi trebuie să i se acorde un rol puternic în cadrul politicilor de redresare și de creștere ale UE și ale statelor membre. CESE salută efortul durabil și strategic depus de Comisia Europeană, precum și de organizațiile de promovare a transferurilor de întreprinderi cum ar fi Transeo ( 20 ) , cu scopul de a crea un mediu mai favorabil transferurilor în Europa. Cu toate acestea, este în continuare loc pentru îmbunătățiri. Nivelul atenției, actuala funcționalitate globală a ecosistemului pentru transferurile de întreprinderi și amploarea măsurilor de promovare a transferurilor de întreprinderi variază în mod semnificativ între statele membre. Într-un mediu de afaceri care evoluează rapid, antreprenorii trebuie să îmbrățișeze oportunitățile de creștere, atât în plan intern, cât și prin intermediul achizițiilor. Ar trebui avute în vedere toate tipurile de transferuri de proprietate, inclusiv succesiunile familiale, preluarea unei întreprinderi de către conducerea sa („”) sau de către o entitate externă („”) și achizițiile strategice și preluarea întreprinderii de către angajați.

4.6. Pentru ca tranziția Europei către o economie digitală și verde să reușească, trebuie să se țină seama de MIMM-uri. Transferurile de întreprinderi reprezintă o modalitate naturală de a transforma un model de afaceri de tip MIMM într-un model mai verde și mai digital, prin sprijinirea tranziției verzi și digitale a acestor întreprinderi. Un transfer de proprietate reușit poate conduce la o întreprindere mai rezilientă, mai inovatoare și mai competitivă. De asemenea, dintr-o perspectivă a resurselor, achiziționarea unei întreprinderi existente cu activele sale de producție este, deseori, mai prietenoasă cu mediul decât achiziționarea unora noi.

4.7. În special atunci când întreprinderea este transferată de la un antreprenor mai în vârstă către un antreprenor mai tânăr, este posibil ca antreprenorul tânăr să fie mai bine pregătit pentru a integra noi tehnologii, metode de producție și modele durabile de afaceri în cadrul întreprinderii achiziționate. Astfel, CESE solicită ca, pentru transferul de MIMM-uri către antreprenori tineri, să se prevadă stimulente suplimentare, cum ar fi sensibilizarea, serviciile de consiliere, mentoratul și accesul la finanțare. De asemenea, înțelegerea dialogului social de către antreprenorii tineri ar putea fi consolidată și mai mult, de exemplu prin module de dialog social în cadrul formării antreprenoriale. Debutul ca antreprenor prin achiziționarea unei întreprinderi existente ar trebui promovat în mod activ ca reprezentând o oportunitate la fel de atractivă ca înființarea unei noi întreprinderi de către un antreprenor. De asemenea, ar trebui dezvoltate stimulente suplimentare pentru transferurile de întreprinderi pentru femeile antreprenoare, în scopul de a crește numărul acestora, în prezent prea scăzut.

4.8. Marea majoritate a transferurilor de întreprinderi necesită finanțare externă. Date fiind cerințele de reglementare tot mai mari în sectorul financiar, două instrumente financiare sunt esențiale pentru a promova transferurile de întreprinderi. În primul rând, este evident că sunt necesare garanții reale pentru finanțarea pachetelor de transferuri de întreprinderi. Cu toate acestea, o pondere tot mai mare a activelor comerciale o constituie activele intangibile, iar sectorul bancar trebuie să respecte norme tot mai stricte. Fiecare stat membru are nevoie de un operator sau de o organizație care să ofere garanții reale pentru creditele bancare. În al doilea rând, dezvoltarea cadrului de reglementare al UE sporește cererea de finanțare prin capitaluri proprii. Există diverși cumpărători care ar dispune de calificările necesare pentru a gestiona întreprinderea-țintă, dar care nu dispun de finanțare prin capitaluri proprii. CESE încurajează cu fermitate Comisia să adopte un rol proactiv în ceea ce privește promovarea dezvoltării acestor două instrumente financiare în statele membre.

4.9. Un număr tot mai mare de MIMM-uri familiale va fi transferat, în viitor, unor terțe părți. Pentru a atrage cumpărători terți, aceste întreprinderi trebuie să fie într-o stare viabilă, să fie solide din punct de vedere economic și să prezinte un real interes. Cu cât antreprenorii se pregătesc mai de timpuriu pentru transfer, cu atât este mai mare probabilitatea ca transferul să reușească. Statele membre trebuie să-și intensifice activitățile de sensibilizare privind transferurile de întreprinderi și să doteze întreprinderile și alte organizații de sprijin cu mijloacele și resursele necesare pentru a promova și a asista transferurile de MIMM-uri. Sprijinul oferit prin mecanismul de alertă timpurie unei întreprinderi care se confruntă cu dificultăți financiare poate fi important și pentru a ajuta antreprenorul să aducă întreprinderea înapoi pe calea viabilității financiare și să o pregătească pentru transfer. Prin urmare, CESE solicită statelor membre să introducă și să dezvolte în continuare mecanisme de alertă timpurie pentru a sprijini MIMM-urile.

Un studiu recent privind promovarea transferurilor de întreprinderi în țările europene (21) prezintă practicile de promovare a transferurilor de întreprinderi din statele membre care ar putea fi replicate în alte țări. CESE sprijină recomandarea formulată în acest studiu la adresa statelor membre de a înființa forumuri naționale ale părților interesate în domeniul transferului de întreprinderi, care să reprezinte părțile interesate atât din sectorul public, cât și din cel privat. Cooperarea părților interesate este necesară la toate nivelurile: regional, național și internațional. Forumurile în domeniul transferului de întreprinderi oferă, prin dialogul permanent între experți naționali, o abordare sistematică și pe termen lung a promovării transferurilor de întreprinderi, și reprezintă o modalitate mai eficientă de utilizare a resurselor. În cele din urmă, un dialog transfrontalier, promovat de Comisia Europeană, ar putea fi stabilit între diferite forumuri naționale pentru schimbul de bune practici privind promovarea transferurilor de întreprinderi în statele membre ale UE.

4.10. CESE recomandă ca statele membre să utilizeze pe deplin tehnologiile digitale în promovarea transferurilor de întreprinderi. Platformele online destinate transferurilor de întreprinderi, care, în cea mai mare parte a cazurilor, sunt deținute și gestionate de părți interesate din sectorul privat, ar trebui dezvoltate în toate statele membre și ar trebui să fie accesibile și microîntreprinderilor și întreprinderilor mici. Ar trebui dezvoltate interconexiuni și sinergii între diferite platforme online din statele membre, iar Comisia Europeană ar putea facilita accesul la diferite piețe online din statele membre. În plus, numărul transferurilor transfrontaliere de întreprinderi din rândul întreprinderilor mici este în creștere. Cooperarea îmbunătățită dintre platformele online de la nivel național ar putea fi un mod eficient din punctul de vedere al costurilor de a permite întreprinderilor mici să descopere potențiali noi proprietari din alte state membre.

4.11. Improving the evidence base on transfer of business in Europe (Îmbunătățirea bazei de cunoștințe privind transferul de întreprinderi în Europa) Elaborarea cu succes a unor politici europene privind transferurile de întreprinderi necesită îmbunătățirea colectării datelor. În prezent, datele privind transferurile de întreprinderi continuă să fie fragmentate și să nu fie comparabile. CESE recomandă Comisiei și statelor membre să urmeze pașii propuși pentru a îmbunătăți baza de date privind transferurile de întreprinderi. Acești pași sunt prezentați în recentul raport intitulat(Îmbunătățirea bazei de cunoștințe privind transferul de întreprinderi în Europa) ( 22 ) . CESE recomandă dezvoltarea unui barometru al transferurilor de întreprinderi la nivelul UE, care să raporteze o dată la patru ani, cu scopul de a oferi informații pentru elaborarea de politici bazate pe date concrete și fundamentate prin date îmbunătățite. De asemenea, ar trebui să fie avute în vedere diferite inițiative de sensibilizare, precum crearea unei săptămâni naționale și/sau europene a transferurilor de întreprinderi.

4.12. În afara dezvoltării unei mai bune colectări a datelor, CESE propune revizuirea periodică de către Comisie a situației transferurilor de întreprinderi din Europa. Adunarea anuală a IMM-urilor din UE ar trebui utilizată ca forum regulat de dezbatere și schimb de experiență pentru transferurile de întreprinderi de tip MIMM.

Bruxelles, 21 septembrie 2022. Președinta Comitetului Economic și Social European Christa SCHWENG

(1) De exemplu, în Franța, există un cadru pentru organizarea și facilitarea transferului unei întreprinderi către angajați și pentru consolidarea activității economice a teritoriilor prin facilitarea transferului MIMM-urilor.

(2) Mecanismul de alertă timpurie este un serviciu de consiliere și de sprijin pentru întreprinderile care se confruntă cu dificultăți financiare, al cărui scop este să asigure o intervenție timpurie pentru a preveni falimentul întreprinderilor viabile.

(3) Conferința privind viitorul Europei, Raport privind rezultatul final, mai 2022.

(4) Comisia Europeană: Business dynamics: start-ups, business transfers and bankruptcy (Dinamica întreprinderilor: întreprinderi nou-înființate, transferuri de întreprinderi și faliment), 2011.

(5) Comunicarea Comisiei Europene intitulată Implementing the Lisbon Community Programme for Growth and Jobs Transfer of Businesses Continuity through a new beginning (Punerea în aplicare a programului comunitar de la Lisabona pentru creștere și locuri de muncă – Transferul de întreprinderi – Continuitate grație unui nou început), 2006, COM(2006) 117 final, p. 4.

(6) Recomandarea Comisiei din 7 decembrie 1994 privind transferul întreprinderilor mici și mijlocii (94/1069/CE).

(7) Comunicarea Comisiei Europene, Implementing the Lisbon Community Programme for Growth and Jobs: Transfer of Businesses – Continuity through a new beginning (Punerea în aplicare a programului comunitar de la Lisabona pentru creștere și locuri de muncă – Transferul de întreprinderi – Continuitate grație unui nou început), 2006, COM(2006) 117 final.

(8) Comunicarea Comisiei Europene intitulată „O strategie pentru IMM-uri pentru o Europă sustenabilă și digitală”, 2020, [COM(2020) 103 final].

(9) Comisia Europeană, Agenția Executivă pentru Întreprinderi Mici și Mijlocii, Improving the evidence base on transfer of business in Europe: final report (Îmbunătățirea bazei de cunoștințe privind transferul de întreprinderi în Europa: raport final), Oficiul pentru Publicații, 2021.

(10) ec.europa.eu/growth/smes/supporting-entrepreneurship/transfer-businesses_en.

(11) JO C 197, 8.6.2018, p. 1.

(12) JO C 429, 11.12.2020, p. 210.

(13) JO C 194, 12.5.2022, p. 7.

(14) Comisia Europeană, Agenția Executivă pentru Întreprinderi Mici și Mijlocii, Improving the evidence base on transfer of business in Europe: executive summary (Îmbunătățirea bazei de cunoștințe privind transferul de întreprinderi în Europa: rezumat), Oficiul pentru Publicații, 2021.

(15) Tall, Varamäki & Viljamaa: Business Transfer Promotion in European Countries (Promovarea transferurilor de întreprinderi în țările europene), Seinäjoki 2021, p. 8.

(16) Comisia Europeană (2006), Transfer of Businesses: Continuity through a new beginning (Transferul de întreprinderi – Continuitate grație unui nou început), Bruxelles, pp. 3-4.

(17) Uniunea Europeană a Artizanatului și a Întreprinderilor Mici și Mijlocii (UEAPME), Position on long-term vision for the EU’s rural area (Poziția privind viziunea pe termen lung pentru zonele rurale ale UE), aprilie 2022.

(18) De exemplu, societățile deținute de lucrători („sociedades laborales”) din Spania.

(19) JO C 286, 16.7.2021, p. 13.

(20) Transeo este o asociație non-profit internațională care reunește experți în domeniul transferurilor și al achizițiilor de întreprinderi mici și mijlocii din Europa și din lume.

(21) Tall, Varamäki & Viljamaa: Business Transfer Promotion in European Countries (Promovarea transferurilor de întreprinderi în țările europene), Seinäjoki 2021, p. 8.

(22) Comisia Europeană, Agenția Executivă pentru Întreprinderi Mici și Mijlocii, Improving the evidence base on transfer of business in Europe: final report (Îmbunătățirea bazei de cunoștințe privind transferul de întreprinderi în Europa: raport final), Oficiul pentru Publicații, 2021.